作者:皮日休
標題:獨在開元寺避暑，頗懷魯望，因飛筆聯句
內容:煩暑雖難避，僧家自有期。泉甘於馬乳，苔滑似龍漦。——皮日休任誕襟全散，臨幽榻旋移。松行將雅拜，篁陣欲交麾。——陸龜蒙望塔青髇識，登樓白鴿知。石經森欲動，珠像儼將怡。——皮日休筠簟臨杉穗，紗巾透雨絲。靜譚蟬噪少，涼步鶴隨遲。——皮日休煙重回蕉扇，輕風拂桂帷。對碑吳地說，開卷梵天詞。——陸龜蒙積水魚梁壞，殘花病枕欹。懷君瀟灑處，孤夢繞罘罳。——陸龜蒙